Chris Voth taivuttaa pitkät koipensa alas ja istuutuu pukukopin penkille.

Team Lakkapään kanadalaisvahvistus Chris Voth on avoimesti homo.

Voth menetti tällä kaudella unelmapestin, koska seura - jota hän ei nimeä - ei halunnut palkata homoa.

Hän kysyy valokuvaajalta, saako hymyillä. Kyllä saa.

197-senttisen lentopalloilijan pokka ei pidä sekuntiakaan vaan hän purskahtaa nauruun.

- I have to be gay, right?

Voth leikittelee gay-sanan kaksoismerkityksellä ja tekee sen itseironisuuttaan. Team Lakkapään 26-vuotias kanadalaisvahvistus on homoseksuaali.

Itse asiassa hän on tiettävästi ainoa avoimesti homo joukkuelajien urheilija Suomen miesten sarjoissa.

Tämä on hänen ensimmäinen haastattelunsa Suomessa.

Kuvaaja neuvoo Vothia olemaan kameran edessä kuin olisi normaalisti.

- Normaalisti? En minä tiedä, mikä on normaalia!

Ei homoa

Jos Vothin ura olisi edennyt normaalisti, hän ei hörppisi nyt vichyvettä Lapin urheiluopiston kahviossa. Vasemmalla laidalla iskevä yleispelaaja voitti viime kaudella Hollannissa kaikki mahdolliset pokaalit ja tähysi korkeammalle, kovempiin sarjoihin.

Agentin sähköpostiin kolahteli kesällä houkuttelevia tarjouksia, joista yksi oli erityisen hyvä.

Voth ja agentti päättivät tarttua siihen.

- Olimme jo pitkällä ja neuvottelimme yksityiskohdista, asumisesta ja pikkuasioista. Yhtäkkiä he ilmoittivat, ettei heitä enää kiinnostakaan, Voth kertoo.

Suurseuran - jota hän ei halua nimetä, ei myöskään maata - agentille antama syy pysäytti.

- Koska olen homo. He sanoivat, etteivät halunneet ottaa sitä riskiä - eivät halunneet joukkueeseensa pelaajaa, joka rikkoi rajoja.

Homous oli ilmennyt seuralle, kun he googlettivat Vothin nimen.

- He väittivät olleensa huolissaan siitä, että vastustajien fanit vaarantaisivat turvallisuuteni, mutta jotkin seikat saivat minut epäilemään, että se oli tekosyy.

Se sattui

Voth suostuu sanomaan, että kyseessä on maa, jonka laki ja kulttuuri hyväksyvät homoseksuaalisuuden ja jonka pääsarja on kivikova, parempi kuin Hollannin tai Suomen.

- En halua nimetä maata, koska se ei ole ainoa maa, jossa tällaista tapahtuu. Se ei olisi reilua, Voth perustelee.

- Tässä on kyse koko maailman urheilukulttuurista, ei vain yhdestä maasta tai seurasta.

Yhdelle urheilijalle se tarkoitti unelmapestin menetystä.

- Se sattui.

Sattuiko se sinuun enemmän lentopalloilijana vai homoseksuaalina?

- Tuo on hyvä kysymys.

Voth pohtii hetken.

- Se oli molempia. Se oli aluksi pettymys pelaajana, koska tämä on työtäni ja haluan pelata, mutta sitten laajempi merkitys iski. Se, että syy oli homouteni, ei se, minkälainen pelaaja olen.

26-vuotias Chris Voth pelaa Kanadan maajoukkueessa. Hänen vanhempansa kuuluvat maan lentopallon Hall of Fameen. CHRIS VOTH

Epätoivo

Tilanne oli tyly. Läpimurron Groningenissa tehnyt Voth olikin ilman seuraa, kun kausi alkoi. Hän harjoitteli yksin kotona Kanadassa.

- Kaikki joukkueet olivat jo hankkineet pelaajansa. Jouduin taka-alalle taistelemaan jämäpaikoista. Se masensi.

- Harkitsin jopa riskiä, että menisin maahan, jossa homous on kielletty - tuolla idässä. Koska olin epätoivoinen. Olin harjoitellut rankasti ja halusin pelata.

- Aloin miettiä, että kaapista tuleminen maksoi minulle koko urani.

Syyskuu meni, lokakuukin loppui, mutta marraskuussa ilmestyi lappilainen joukkue, jolla oli loukkaantumisia ja joka kaipasi apua. Team Lakkapää, perinteisemmin Perungan Pojat, tarjosi sopimusta.

- En uskaltanut iloita ennen kuin sain lentoliput, mutta sitten kun sain ne, sanoin, että nyt mennään.

Huumori auttaa

Vastaanotto Rovaniemellä yllätti.

- Kaikki hyväksyivät minut.

Voth kuitenkin aisti alussa pientä kiusallisuutta ja kysyi toisilta pelaajilta, oliko homo joukkuetoveri outoa.

- He sanoivat, ettei kukaan heistä ollut koskaan tuntenut ketään, joka olisi homo. Olin, että what.

Vaan huumorilla selvittiin.

- Olen melko rento homouteni suhteen ja tykkään vitsailla tästä, jotta muutkin ihmiset rentoutuisivat. Käytän komediaa.

Pitkillä, jopa 14 tuntia suuntaansa vievillä bussimatkoilla vierasotteluihin ja vierasotteluista kotiin on aikaa jutella kaikesta.

- He ovat uteliaita ja kysyvät koomisia, likaisia kysymyksiä, Voth nauraa.

- Heidän hyväksyntänsä on uskomatonta, varsinkaan kun he eivät tunteneet ketään homoa.

Pelko estää

Ei tarkemmin ajatellen ole lainkaan ihme, jos urheilija ei tunne homoa, etenkään urheilun parissa. Kaapin ovi on pidetty tiukasti kiinni.

Suomessa olympiauimari Ari-Pekka Liukkonen tuli ulos helmikuussa 2014, mutta joukkuelajeissa kukaan suomalainen mies ei ole tehnyt samaa.

Chris Voth oli ensimmäinen julkisesti homoseksuaali miesurheilija Kanadassa.

- Riossa ei ollut yhtään avoimesti homoa joukkuelajien miesurheilijaa, hän huomauttaa.

- Se osoitti minulle, että ongelma on olemassa. Se on huolestuttavaa.

Ongelma on homofobia ja siitä johtuva pelko homourheilijoissa.

- Se pelko on suurin syy - että mitä tapahtuu, kun he tulevat ulos kaapista, Voth sanoo.

- En minäkään tiennyt. Olisivatko vanhempani vihaisia? Heitettäisiinkö minut pihalle?

Suomen Mestaruusliigassa pelaava kanadalainen Chris Voth on avoimesti homo. INKA SALMIRINNE

Konservatiiviperhe

Voth syntyi preerian keskelle Winnipegiin vuonna 1990, opettajavanhempien toisena lapsena.

- He ovat melko konservatiivisia, kirkossa käyviä ihmisiä - mutta hyviä ihmisiä, älä ymmärrä väärin. Uskonto on vain iso osa heidän elämäänsä.

- He molemmat pelasivat lentopalloa ja kuuluvat Kanadan lentopallon Hall of Fameen.

Kertomisen kanssa empinyt Voth jätti heille kirjeen, kun lähti 23-vuotiaana maajoukkueleirille. Kirjeessä hän ilmoitti olevansa homo.

- Isä soitti perään. Äidillä oli tunteet pinnassa.

Pian kirjeen jälkeen Voth antoi haastattelun paikallislehdelle, Winnipeg Free Pressille.

- Motivaationi oli ja on auttaa muita ihmisiä, jotka kokevat, etteivät voi tulla kaapista ulos.

Liikettä!

Voth kertoo saaneensa paljon viestejä urheilijoilta, jotka pysyttelevät kaapissa - myös muutamalta suomalaiselta.

- He sanovat, että eivät voi tulla kaapista, koska ovat huolissaan uristaan.

- Uskon kyllä, että he tulevat ajan kanssa. He eivät vain ole vielä valmiita.

Vothille kirjoittamissaan viesteissä he ovat kiittäneet ja onnitelleet.

- Minä tulin ulos, kun olin valmis. Sen jälkeen olen halunnut tuhota tämän homoihin urheilussa liitetyn stigman, ennakkoluulon - että olisimme jotenkin heikompia.

- Kun tarpeeksi homourheilijoita tulee ulos, se vaikuttaa koko urheilukulttuuriin ja yhteiskuntaan. Yritän olla osa tätä liikettä.

Vapaus

Chris Vothille homoudesta puhuminen on maksanut yhden unelmapestin ja yhden huonon ystävän, mutta hän ei kadu mitään, päinvastoin.

- Kun tulin ulos, se muutti elämäni. Sen jälkeen olen ensimmäistä kertaa pystynyt rentoutumaan, pelaamaan vapautuneemmin ja paremmin.

Hän myöntää tuntevansa myös näyttämisen halua.

- Ajattele, että aikaisemmin pelaajat eivät halunneet tummaihoisia pelaajia joukkueeseensa. Siinä ei ole mitään järkeä tänä päivänä.

- Jonain päivänä sinä ja minä nauramme sille, että joku ei halunnut homoa joukkueeseensa.